Protea Coin moet opdok ná transitoroofArgieffoto Protea Coin moet skadevergoeding betaal aan ŉ veiligheidswabestuurder wat twee keer gewond is tydens ŉ poging tot ŉ transitoroof. Regter Esther Steyn en waarnemende regter Piet Bezuidenhout het Dinsdag in die Pietermaritzburgse hooggeregshof beslis dat die maatskappy vergoeding van R180 000 aan Lesley Chetty moet betaal. Die regters het bevind dat Chetty ŉ bedryfsbestuurder geglo het wat gesê het dat die voertuig koeëlbestand is. Hy sou glo nie die pos aanvaar het indien hy geweet het dat enige wapen sterker as ŉ AK47-aanvalsgeweer die voertuig kan penetreer nie. Die hof het bevind dat die bedryfsbestuurder van Protea Coin Group die inligting nie korrek aan Chetty oorgedra het nie en dit kom neer op nalatigheid. Chetty is in Maart 2004 op pad na Newcastle gewond. Hy is een keer in die ken en een keer in die lyf geskiet. Hy het sewe koeëlwondlittekens, vier snymerke en het glo erge pyn.